ಕಾಮಕಸ್ತೂರಿ ಗಿಡದ ಆರೋಗ್ಯ ಪ್ರಯೋಜನಗಳು ಕಾಮಕಸ್ತೂರಿ ಗಿಡವು ಶಿವನಿಗೆ ತುಂಬಾ ಪ್ರಿಯವಾದದ್ದು, ಶಿವನ ಪೂಜೆಯಲ್ಲಿ ಇದನ್ನು ಬಳಸುತ್ತಾರೆ.. ಈ ಗಿಡದ ಎಲೆಗಳಿಂದ ಮಾಲೆ ತಯಾರಿಸಿ ವಿಶೇಷ ಪೂಜೆಗಳಲ್ಲಿ ಶಿವನಿಗೆ ಅಲಂಕಾರ ಮಾಡುತ್ತಾರೆ. ಈ ಗಿಡವು ಮನೆ ಮುಂದೆ ಇದ್ದರೆ ಅದೃಷ್ಟದ ಬಾಗಿಲು ತೆರೆಯುತ್ತೆ, ದರಿದ್ರ ದೂರವಾಗುತ್ತೆ, ಧನಾಕರ್ಷಣೆಯಾಗುತ್ತೆ ಎಂದು ಹಿರಿಯರು, ಬಲ್ಲವರು, ಜ್ಯೋತಿಷಿಗಳು ಹೇಳುತ್ತಾರೆ. ಈ ಗಿಡದ ಸುವಾಸನೆಯು ತುಂಬಾ ಆಹ್ಲಾದಕರವಾಗಿರುತ್ತದೆ. ಈಗಲೂ ಹಳ್ಳಿಗಳಲ್ಲಿ ಮನೆಯ ಮುಂದೆ ತುಳಸಿ ಕಟ್ಟೆಯ ಪಕ್ಕ ಇದನ್ನು ನೆಟ್ಟು ಪೂಜಿಸುತ್ತಾರೆ. ಈ ಗಿಡ ಇದ್ದಕಡೆ ಸೊಳ್ಳೆಗಳ ಕಾಟ ಇರುವುದಿಲ್ಲ.ಇದು ಬಹು ಉಪಯೋಗಿ ಸಸ್ಯವಾದ್ದರಿಂದ ಇದನ್ನು ಮಹಾಮೂಲಿ ಎಂದು ಕರೆಯುತ್ತಾರೆ. ಇದಕ್ಕೆ ಅಪಾರ ಬೇಡಿಕೆ ಇರುವುದರಿಂದ ಅನೇಕ ಪ್ರಾಂತ್ಯಗಳಲ್ಲಿ ವಾಣಿಜ್ಯ ಬೆಳೆಯಾಗಿ ರೈತರು ಬೆಳೆದು ಹೆಚ್ಚಿನ ಲಾಭ ಗಳಿಸುತ್ತಿದ್ದಾರೆ. ಕಾಮಕಸ್ತೂರಿ ಗಿಡವನ್ನು ಬೇರಿನ ಸಮೇತ ತೆಗೆದುಕೊಂಡು, ಶುಭ್ರಗೊಳಿಸಿ, ಸಣ್ಣಸಣ್ಣ ತುಂಡುಗಳಾಗಿ ಕಟ್ ಮಾಡಿ, ಅದನ್ನು ಮಣ್ಣಿನ ಮಡಿಕೆಯಲ್ಲಿ ಹಾಕಿ, ಅದಕ್ಕೆ 200ml ನೀರು, 12 ಚಮಚ ಜೀರಿಗೆ, 14 ಕಾಳುಮೆಣಸು ಚೂರ್ಣ, ಚಿಟಿಕೆ ಅರಿಶಿನ ಚೂರ್ಣ ಸೇರಿಸಿ ಒಲೆಯಮೇಲಿಟ್ಟು ಚೆನ್ನಾಗಿ ಕುದಿಸಿ. 200ml ಇದ್ದ ನೀರು ಅರ್ಧದಷ್ಟು ಆದಾಗ ಮಾಡಿಕೆಯಿಂದ ಕೆಳಗಿಳಿಸಿ. ಸ್ವಲ್ಪ ತಣ್ಣಗಾಗಲು ಬಿಡಿ. ಉಗರು ಬೆಚ್ಚಗಾದಾಗ ಅದನ್ನು ಫಿಲ್ಟರ್ ಮಾಡಿ ಸೇವಿಸಬಹುದು. ಮಕ್ಕಳಿಗೆ 10ml ಹಿರಿಯರಿಗೆ 50ml ಕೊಡಬಹುದು. ಇದಕ್ಕೆ ಜೇನುತುಪ್ಪ ಬೆರೆಸಿ ಕೊಡಬಹುದು. ಇದನ್ನು ಸೇವಿಸುವುದರಿಂದ ಜ್ವರ, ಕೆಮ್ಮು, ಕಫ, ಚರ್ಮ ರೋಗಗಳು, ಮೂತ್ರಕೋಶಕ್ಕೆ ಸಂಬಂಧಿಸಿದ ವ್ಯಾಧಿಗಳು ನಿವಾರಣೆಯಾಗುತ್ತದೆ. ಇದರಲ್ಲಿ ನಾರಿನಾಂಶ ಹೆಚ್ಚು ಇರುವುದರಿಂದ ಮಲಬದ್ಧತೆ ಸಮಸ್ಯೆಯು ದೂರವಾಗುತ್ತದೆ.ಅತಿಯಾದ ವಾಂತಿ ಸಮಸ್ಯೆ ಇದ್ದಾಗ, ಮೇಲೆ ತಯಾರಿಸಿದ ರಸವನ್ನು 2 ಚಮಚ ತೆಗೆದುಕೊಂಡು ಅದಕ್ಕೆ 1 ಚಮಚ ಜೇನುತುಪ್ಪ ಕಲಸಿ ಸೇವಿಸಿದರೆ ಶೀಘ್ರವಾಗಿ ವಾಂತಿ ನಿಲ್ಲುತ್ತೆ. ಕಾಮಕಸ್ತೂರಿ ಎಲೆಗಳನ್ನು ನುಣ್ಣಗೆ ಅರೆದು ಅದಕ್ಕೆ ಚಿಟಿಕೆ ಅರಸಿಣ ಕಲಸಿ ದೇಹಕ್ಕೆಲ್ಲ ಲೇಪನ ಮಾಡಿ ಕೊಂಡರೆ ದದ್ದು, ನವೆ, ಗಜ್ಜಿ, ಮಚ್ಚೆಗಳು ಇನ್ನು ಮುಂತಾದ ಚರ್ಮ ವ್ಯಾಧಿಗಳು ನಿವಾರಣೆಯಾಗುತ್ತೆ. ಅನೇಕರು ದೇಹದಲ್ಲಿ ಉಷ್ಣತೆ ಹೆಚ್ಚಾಗಿ ತುಂಬಾ ನೋವು ಅನುಭವಿಸುತ್ತಿರುತ್ತಾರೆ. ಅಂತಹ ಸಮಯದಲ್ಲಿ 1 ಚಮಚ ಕಾಮಕಸ್ತೂರಿ ಬೀಜವನ್ನು 1 ಲೋಟ ನೀರಿಗೆ ಹಾಕಿ ರಾತ್ರಿಯೆಲ್ಲ ನೆನಸಿಟ್ಟು. ಬೆಳಿಗ್ಗೆ ಎದ್ದ ನಂತರ ಅದಕ್ಕೆ 1 ಚಮಚ ಕಲ್ಲುಸಕ್ಕರೆ, ಐದಾರು ಹನಿ ನಿಂಬೆಹಣ್ಣಿನ ರಸ ಕಲಸಿ ಖಾಲಿ ಹೊಟ್ಟೆಯಲ್ಲಿ ಕುಡಿಯುವುದರಿಂದ ಉಷ್ಣತೆ ನಿವಾರಣೆಯಾಗುತ್ತದೆ.ದಿನವು ಕಾಮಕಸ್ತೂರಿ ಎಲೆಗಳ ರಸ ಅಥವಾ ಬೀಜವನ್ನು ನೀರಿನಲ್ಲಿ ನೆನೆಹಾಕಿ ನಿರಂತರವಾಗಿ ಕುಡಿಯುವುದರಿಂದ ಅಲ್ಸರ್ ನಿಂದ ಮುಕ್ತಿ ಕಾಣಬಹುದು. ಇದರ ಬೀಜವನ್ನು ದಿನವು ಕ್ರಮಬದ್ಧವಾಗಿ ಸೇವಿಸುತ್ತಿದ್ದರೆ ದೇಹದಲ್ಲಿನ ಕೆಟ್ಟ ಕೊಬ್ಬು ಕರಗುತ್ತದೆ ಹಾಗೂ ದೇಹದ ತೂಕ ಕಡಿಮೆ ಆಗುತ್ತದೆ. ದೇಹವನ್ನು ತಂಪಾಗಿಸುತ್ತೆ, ದೇಹದಲ್ಲಿನ ದುರ್ಗಂಧವನ್ನು ನಿವಾರಣೆಮಾಡುತ್ತೆ.